|  |  |
| --- | --- |
| Statsråd Abid Q. Raja |  |
| Kulturdepartementet |  |
| [postmottak@kud.dep.no](mailto:postmottak@kud.dep.no) |  |
|  |  |
|  | B20-CL Krav Statsbudsjettet 2022 |
|  | Saksbehandler: Cato Lie |
|  |  |
|  | Oslo, 11. desember 2020 |
|  |  |
|  |  |

**FFOs krav til statsbudsjettet 2022**

Funksjonshemmedes Fellesorganisasjon (FFO) er paraplyorganisasjon for 84 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. Allerede 24. august sendte vi over våre fire hovedkrav til regjeringen knyttet til statsbudsjettet for 2022:

1. **Sikre fremdrift i arbeidet med likestilling av mennesker med funksjonsnedsettelse**
2. **Likestilt og inkluderende arbeidsliv i et endret arbeidsmarked**
3. **Sikring av NAV-brukeres rettssikkerhet og kvalitetssikring av brukernes rettigheter: Etablering av NAV ombud**
4. **Oppfølging av BPA-utvalgets anbefalinger om en bedre BPA-ordning**

**Her følger FFOs krav til statsbudsjettet for 2022 på Kulturdepartementets område:**

* *FFO ber regjeringen sette 2035 som tidsfrist for universell utforming av det norske samfunnet.*
* *FFO ber regjeringen realisere Veikart for universell utforming av nærskolen 2020-2030, og sette av kr 200 mill. kroner i 2022, og samme sum årlig frem til 2030, øremerket dette formålet.*
* *FFO ber regjeringen gjennomføre kartlegging og forskning om graden av universell utforming på alle relevante samfunnsområder for å kunne følge med på fremdrift i arbeidet.*
* *FFO ber regjeringen gjennomføre en holdningskampanje som understreker nytten og nødvendigheten av universell utforming og sikrer inkludering av funksjonshemmede.*
* *FFO ber regjeringen sørge for at alle planer og strategier for deltakelse i idrett og på fritidsarenaer inkluderer mennesker med funksjonsnedsettelse. Det må stilles krav om tilgjengelighet ved støtte til idrett, kultur og fritidstiltak.*
* *FFO ber regjeringen sørge for at den kommunale ordningen med ledsagerbevis på attraksjoner og offentlig transport lovfestes og utvides.*
* *FFO ber regjeringen sikre økt tilgjengelighet til TV-programmer, filmer og kultur- og idrettsarrangementer gjennom teksting, tegnspråktolking og bedre tilrettelegging av lyd.*
* *FFO ber regjeringen sørge for å få på plass standardisert informasjon om tilgjengelighet for butikker, kultur- og idrettsarenaer og spisesteder.*
* *FFO ber regjeringen sikre at det bevilges tilstrekkelige midler til utvikling av tale-til-tekst-teknologi og til opprettelse av et nytt senter for å drifte og videreutvikle teknologien.*
* *FFO ber om at Kulturdepartementet igangsetter en lovutredning om Likestillings- og diskrimineringsloven.*
* *FFO ber regjeringen øke bevilgningen til studieforbund, kap. 315 - post 73, med 15 mill. FFO ber videre departementet om å sikre at fordelingen mellom opplæringsmidler og tilretteleggingsmidler videreføres på en måte som ikke svekker aktiviteten for de gruppene som er avhengig av tilrettelegging.*
* *FFO ber om at det i momskompensasjonsordningen for frivillige organisasjoner for 2022 bevilges 90 prosent av momsutgifter for 2021. Vi ber om at ordningen samtidig gjøres om til en rettighetsfestet overslagsordning.*
* *FFO ber om at tilskuddsordningen for funksjonshemmedes organisasjoner økes til 280 mill. kroner.*

## Oppfølging av handlingsplan for universell utforming 2021-2025

FFO er glad for at regjeringen sier at handlingsplan for universell utforming skal ta tak i de store utfordringene[[1]](#footnote-2). Vi forventer at den tar tak i de store utfordringene innen bygg, infrastruktur, transportmateriell og ombordstigning, uteområder og IKT. Det må også gjelde arbeidsbygg, der det er et hull i likestillings- og diskrimineringsloven nå som må tettes.

Det innebærer et samarbeid mellom ansvarlige departementer og direktorater, og FFO ser det som nødvendig at dette forankres i regjeringens strategi og handlingsplan for likestilling av mennesker med funksjonsnedsettelse, der økt samordning og koordinering er et mål.

Kulturdepartementet, som koordinerer arbeidet med strategien og handlingsplanen må sikre at dette skjer. FFO forventer også at departementet sikrer organisasjonene tett involvering i oppfølgingen av handlingsplanen for universell utforming. Handlingsplanen må følges opp med midler til gjennomføring i hele perioden. FFO mener 2035 må settes som tidsfrist for universell utforming av samfunnet.

*FFO ber regjeringen sette 2035 som tidsfrist for universell utforming av det norske samfunnet.*

**Veikart universelt utformet nærskole 2030**

FNs bærekraftsmål 4 skal «sikre inkluderande, rettferdig og god utdanning og fremme moglegheiter for livslang læring». Norge har også vedtatt FN-konvensjonen om funksjonshemmedes rettigheter, der tilgang til skolebygg er en av forpliktelsene. Videre har CRPD-komiteen vært tydelig på at universell utforming av skolebygg må være høyt prioritert i regjeringens arbeid.

Mange skoler er ikke tilgjengelige for elever med funksjonsnedsettelse. Det er diskriminerende. FFOs viser i den forbindelse til rapporten: «Barrierer i det fysiske læringsmiljøet for elever med nedsatt funksjonsevne».

Rapporten bekrefter vår antagelse om at elever med funksjonsnedsettelse møter en rekke ulike barrierer i grunnskolen. Dette kan virke sosialt ekskluderende og kan bidra til at barn og unge med funksjonsnedsettelse får redusert sitt potensial for læring og utvikling. Rapporten viser at mye fortsatt gjenstår før skolene er universelt utformet og tilgjengelig for alle.

Universell utforming sikrer inkludering og gode læringsbetingelser for denne gruppen, men gir også gode gevinster for andre elever. Vi mener veikartet er et godt og konkret verktøy for å komme dit. En analyse utført av Oslo Economics viser også at planen er samfunnsøkonomisk lønnsom. Kommunene spiller en viktig rolle i arbeidet, men de mangler mål, midler og kompetanse til å følge opp dette. Det er behov for statlig styring og øremerkede midler.

FFO mener at det må settes mål om et fullt ut universelt utformet Norge i 2035. For skolebygg må fristen settes tidligere, og være den samme som i veikartet - 2030. Veikart for universell utforming av nærskolen 2030 må være et viktig tiltak i kommende handlingsplan for universell utforming, og gjennomføres med bevilgninger fra 2022. Fristen på 2030 må nedfelles i en forskrift til plan- og bygningsloven. Funksjonshemmedes organisasjoner må involveres i arbeidet.

*FFO ber regjeringen realisere Veikart for universell utforming av nærskolen 2020-2030, og sette av kr 200 mill. kroner i 2022, og samme sum årlig frem til 2030, øremerket dette formålet[[2]](#footnote-3).*

**En lang vei å gå**

Artikkel 8 i CRPD pålegger staten å treffe tiltak for økt bevisstgjøring i hele samfunnet om mennesker med nedsatt funksjonsevne, bekjempe negative holdninger og fordommer og øke bevisstheten om hvordan funksjonshemmede bidrar i samfunnet.

Universell utforming er bra for alle, men for mennesker med funksjonshemning og kronisk sykdom er det en helt grunnleggende forutsetning for å kunne leve likestilte, gode og selvstendige liv. Universell utforming er også samfunnsøkonomisk lønnsomt. Når alle kan ta seg en utdanning på like vilkår og få tilgang til arbeidslivet, vil flere bidra til fellesskapet og delta i samfunnet.

Funksjonshemmedes erfaringer er at dagens lovverk er for svakt til å bygge ned samfunnsskapte barrierer og sikre likestilling. Det gjelder for alle samfunnsområder og er en sterkt medvirkende årsak at Norge i svært liten grad er universelt utformet.

FNs medlemsland har vært tydelig på at for å klare å oppnå bærekraftsmålene må man «leave no one behind», altså at funksjonshemmede og andre utsatte grupper skal løftes først. Flere av målene omhandler funksjonshemmede direkte. Universell utforming vil være et svært godt verktøy for å innfri flere av bærekraftsmålene.

Det behov for kartlegging og forskning som systematisk undersøker graden av universell utforming på alle områder. Ved å gjenta slike undersøkelser med jevne mellomrom kan vi følge utviklingen over tid. Holdninger påvirker det vi gjør – eller ikke gjør – også innen universell utforming. Det er altfor lett å sette dette til side.Holdningsarbeid blant dem som skal sørge for universell utforming må derfor være en del av regjeringens oppfølgingsarbeid.

*FFO ber regjeringen gjennomføre kartlegging og forskning om graden av universell utforming på alle relevante samfunnsområder for å kunne følge med på fremdrift i arbeidet.*

*FFO ber videre regjeringen gjennomføre en holdningskampanje som understreker nytten og nødvendigheten av universell utforming og sikrer inkludering av funksjonshemmede i det norske samfunn.*

**En aktiv fritid for alle**

Undersøkelsen «Det viktigste er å delta»[[3]](#footnote-4) i regi av Unge funksjonshemmede og FFO, viser at mange utestenges fra deltagelse på kultur og fritidsarenaer på grunn av funksjonshemning eller kronisk sykdom. Mange hindre står i veien for deltakelse: manglende transport- og parkeringsmuligheter, manglende tilgjengelighet og universell utforming, mangelfulle assistanse- og ledsagerordninger, negative holdninger og fordommer og mangel på informasjon, for å nevne noen.

Å legge til rette for deltagelse for mennesker med funksjonsnedsettelse på fritidsarenaer vil kreve flere og mer offensive tiltak enn Fritidskortet og andre mindre tiltak i handlingsplanen *Et samfunn for alle 2020-2025.*

Mange trenger ledsager for å kunne delta i idrett og være aktive. Dagens ordninger, blant annet støttekontaktordningen, dekker ikke dette behovet. Det må komme på plass en ledsagerordning innenfor idretten, der de som trenger det kan velge sin egen ledsager og der ledsager blir honorert.

Det største hinderet for deltagelse er mangel på informasjon om tilgjengelighet. God informasjon vil bidra til mer deltagelse. Det kan være informasjon som kan legges ut på nettsidene til butikker, spisesteder, arrangementer og kulturtilbydere, og kanskje på sikt også standardiseres.

*FFO ber regjeringen sørge for at alle planer og strategier for deltakelse i idrett og på fritidsarenaer skal fokusere på inkludering av funksjonshemmede. Det må stilles krav om tilgjengelighet for funksjonshemmede til de ansvarlige når det gis støtte til idrett, kultur og fritidstiltak.*

*FFO ber videre regjeringen sørge for at den kommunale ordningen med ledsagerbevis på attraksjoner og offentlig transport lovfestes og utvides.*

*FFO ber regjeringen sikre økt tilgjengelighet til TV-programmer, filmer og kultur- og idrettsarrangementer gjennom teksting, tegnspråktolking og bedre tilrettelegging av lyd.*

*FFO ber regjeringen sørge for å få på plass standardisert informasjon om tilgjengelighet for butikker, kultur- og idrettsarenaer og spisesteder, kanskje som en utvidelse av sertifiseringsordningen «Tilgjengelighetsmerket», som norske konsertarrangører står bak.*

**Tale-til-tekst teknologi**

Max Manus AS fikk 12,7 mill. kroner over to år for å utvikle en løsning for talegjenkjennings-teknologi på norsk. Resultatet forelå i juni 2017, men behovene og forventningene som hørselshemmede hadde til dette prosjektet ble ikke innfridd. Til tross for at offentlige midler var med på å finansiere rundt halvparten av teknologien, er det nå Max Manus som eier rettighetene og lisensene er dyre.

Selskapet Dictus utvikler for tiden tale-til-tekst teknologi for Stortinget. Tale-til-tekst teknologi er nødvendig i mange sektorer, og vil kunne løse utfordringer med skriftlig informasjon og kommunikasjon innenfor samferdselssektoren, kommunikasjon med det offentlige, direkteteksting på TV og av videooverføringer av politiske møter, enkle tolketjenester med mer. FFO mener det er behov for å utvikle en felles løsning som kan brukes av alle instanser, som et viktig tiltak innenfor universell utforming.

Offentlige anskaffelser innen teknologi som utvikles og kjøpes inn med offentlige midler og oppfyller krav til universell utforming, bør gjøres tilgjengelig for alle. Nasjonalbiblioteket er den statlige enheten som i dag er lengst fremme i å videreutvikle taleteknologi. Vi mener det bør settes av midler til utvikling av tale-til-tekst teknologi tilknyttet Nasjonalbiblioteket ved Språkbanken.

*FFO ber regjeringen sikre at det bevilges tilstrekkelige midler til utvikling av tale-til-tekst teknologi og til opprettelse av et nytt senter for å drifte og videreutvikle teknologien.*

**Lovutvalg som oppfølging av CRPD**

FN-komiteen for CRPD har kommet med anbefalinger til Norge om å styrke diskrimineringsvernet. Det er noen svakheter i Likestillings- og diskrimineringsloven som hindrer et effektivt diskrimineringsvern. FFO mener Kulturdepartementet som ansvarlig departement for Likestillings- og diskrimineringsloven bør sette ned et lovutvalg for å utrede dette.

Utvalget bør blant annet se på om likestillings- og diskrimineringsombudets tilbud når ut med rettshjelp til funksjonshemmede, bruken av rettshjelp ellers, bruk av retting, samt konsekvenser av lang saksbehandlingstid. FN anbefalte også Norge å sikre krav i kringkastingsloven om teksting av programmer hele døgnet. Mange har behov for dette.

*FFO ber om at Kulturdepartementet igangsetter en lovutredning om Likestillings- og diskrimineringsloven.*

**Opplæring i regi av studieforbundene**

Fra 2021 er ti av 14 studieforbund flyttet fra Kunnskapsdepartementet til Kulturdepartementet. Alle ti representerer et viktig frivillighetspolitisk opplæringsperspektiv. Det er avgjørende at forholdet mellom voksenopplæringstilskuddene til de to departementene ivaretas med den samme vektingen som har vært.

Studieforbundet Funkis, som representerer storparten av FFOs medlemsorganisasjoner, vil fra 2021 motta sitt tilskudd fra Kulturdepartementet. Funkis sitt opplæringstilbud er et sterkt bidrag i det lokale mestringsarbeidet for personer med funksjonshemming og kronisk sykdom.

For FFOs organisasjoner er sammenhengen mellom opplæringstilskudd og tilretteleggingstilskudd av avgjørende betydning. For å ha et likeverdig opplæringstilbud med andre har våre organisasjoner et stort behov for tilrettelegging.

Kultur- og familiekomiteen ber i sin budsjettinnstilling om at et kutt i 2021 reverseres i revidert nasjonalbudsjett for 2021. Med denne endringen, i tillegg til prisjustering, forventer FFO at budsjettet for 2022 påplusses med 15 mill. kroner. Dette utgjør en samlet bevilgning på Kulturdepartementets budsjett på 183,5 mill. kroner.

*FFO ber regjeringen øke bevilgningen til studieforbund,* kap. 315 - post 73, *med 15 mill. kroner for 2022. FFO ber videre departementet om å sikre at fordelingen mellom opplæringsmidler og tilretteleggingsmidler videreføres på en måte som ikke svekker aktiviteten for de gruppene som er avhengig av tilrettelegging.*

**Momskompensasjon**

Tall fra Lotteritilsynet desember 2020 viser at det manglet 395 mill. kroner på full momskompensasjon. Av dette representerte rundt 15 mill. kroner manglende kompensasjon til FFOs organisasjoner. Gapet til full momskompensasjon har fra 2019 økt med 40 mill. kroner, noe som også har økt avkortningen. Dette er en negativ utvikling.

Ambisjonene må økes. Vi trenger en forpliktende opptrappingsplan, en endring til overslagsbevilgning og et tydelig mål for full momskompensasjon i 2024. For å oppnå dette må bevilgningen for 2022 dekke kompensasjon på 90 prosent av momsutgifter for 2021, for organisasjoner med rett på momskompensasjon. I en opptrapping må momskompensasjonen rettighetsfestes på 95 prosent av momsutgiftene i statsbudsjettet for 2023 og 100 prosent og full momskompensasjon i statsbudsjettet for 2024.

*FFO ber om at det i momskompensasjonsordningen for frivillige organisasjoner for 2022 bevilges 90 prosent av momsutgifter for 2021. Vi ber om at ordningen samtidig gjøres om til en rettighetsfestet overslagsordning.*

**Tilskuddsordningen for funksjonshemmedes organisasjoner**

Funksjonshemmedes organisasjoner mottar i hovedsak sine tilskudd fra Kulturdepartementet. Det var 131 tilskuddsberettigede organisasjoner i ordningen i 2020. Tilskuddsordningen for funksjonshemmedes organisasjoner utgjør for de fleste det viktigste bidraget til at organisasjonene skal kunne utøve sin rolle som interessepolitisk aktør, drive medlemspleie og bygge samarbeid og nettverk i organisasjonen.

Funksjonshemmedes organisasjoners virksomhet har stor betydning for den norske velferdsmodellen. Organisasjonenes bidrag i utviklingen av offentlige tjenester gjennom aktiv brukermedvirkning, tilgodeses ikke med økte rammer. Dette arbeidet krever både kompetanse og kapasitet til opplæring og oppfølging. Det pekes ofte på organisasjonenes likepersonsarbeid som et supplement til de offentlige mestrings- og helsetjenestene, men det følger ikke ekstra penger med. Organisasjonenes hovedoppgave er å være interessepolitiske aktører på vegne av sine medlemmer.

2020 har vært et krevende år, også for funksjonshemmedes organisasjoner. Kompensasjons-ordninger og krisepakker har i liten grad truffet våre organisasjoner, men utfordringene og oppgavene er ikke blitt mindre. I en undersøkelse som er gjennomført i samarbeid med Frivillighet Norge har kun 15 prosent av FFOs organisasjoner har vært berettiget til å søke fra krisepakkene. Det kan se ut som at 2021 heller ikke blir et normalår.

FFO mener det er viktig at 2022 representerer et økonomisk løft for organisasjonene, og vi ber derfor om en økning på 35 mill. kroner utover prisvekst, til sammen 280 mill. kroner.

*FFO ber om at tilskuddsordningen for funksjonshemmedes organisasjoner økes til 280 mill. kroner.*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2022.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Likestillingsminister Abid Q. Raja.

1. Prop. 1 S Kulturdepartementet, s. 141 [↑](#footnote-ref-2)
2. Samme krav er stilet til Kommunal- og moderniseringsdepartementet og Kunnskapsdepartementet [↑](#footnote-ref-3)
3. <https://ffo.no/globalassets/dokumenter-ffo/rapport.det-viktigste-er-a-delta.pdf> [↑](#footnote-ref-4)